ผู้ค้าตรึงราคาน้ำมันถึงสิ้นปี คาดน้ำมันดิบไม่ผันผวน
นายอนุสรณ์&nbsp; แสงนิ่มนวล&nbsp; กรรมการผู้จัดการใหญ่ บริษัท บางจากปิโตรเลียม กล่าวว่า สถานการณ์ราคาน้ำมันดิบในช่วงนี้จนถึงสิ้นปี ไม่น่าจะผันผวน ส่งผลให้ราคาขายปลีกในประเทศไม่มีการเปลี่ยนแปลง&nbsp; หากไม่มีปัจจัยเสี่ยงที่อยู่นอกความคาดหมาย แม้ว่าหลายฝ่ายจะมีความกังวลกับสภาพอากาศที่หนาวเย็นในยุโรปและสหรัฐ ที่อาจมีผลให้ราคาน้ำมันดิบปรับสูงขึ้นเหมือนทุกครั้งก็ตาม
22 ธ.ค. 2552

นายอนุสรณ์  แสงนิ่มนวล  กรรมการผู้จัดการใหญ่ บริษัท บางจากปิโตรเลียม กล่าวว่า สถานการณ์ราคาน้ำมันดิบในช่วงนี้จนถึงสิ้นปี ไม่น่าจะผันผวน ส่งผลให้ราคาขายปลีกในประเทศไม่มีการเปลี่ยนแปลง  หากไม่มีปัจจัยเสี่ยงที่อยู่นอกความคาดหมาย แม้ว่าหลายฝ่ายจะมีความกังวลกับสภาพอากาศที่หนาวเย็นในยุโรปและสหรัฐ ที่อาจมีผลให้ราคาน้ำมันดิบปรับสูงขึ้นเหมือนทุกครั้งก็ตาม
ทั้งนี้ อากาศที่หนาวเย็นไม่ได้ทำให้ราคาน้ำมันดิบและน้ำมันสำเร็จรูปรับสูงขึ้น เนื่องจากยังมีปริมาณสต๊อกน้ำมันที่เหลือจำนวนมาก โดยเฉพาะน้ำมันดีเซลในตลาดโลกยังต้องใช้เรือบรรทุกลอยอยู่ในทะเลกว่า 100 ล้านบาร์เรล ส่งผลให้โรงกลั่นน้ำมันหลายแห่งได้ลดกำลังการผลิตลง ซึ่งเป็นปัจจัยสำคัญที่ทำให้ราคาน้ำมันเคลื่อนไหวในระดับทรงตัว
“ราคาน้ำมันดิบจะขึ้นลงต้องดูในแง่ของความต้องการใช้น้ำมันด้วย  แม้อากาศจะหนาวแต่มีสต๊อกน้ำมันในตลาดค่อนข้างสูง แต่ที่น่าห่วงคือโรงกลั่นต้องลดกำลังกลั่นลง ซึ่งต้องใช้เวลาในการลดปริมาณสต๊อกไม่ต่ำกว่า 6 เดือน  ดังนั้นจนถึงปีใหม่ราคาน้ำมันจะไม่เปลี่ยนแปลง” นายอนุสรณ์ กล่าว 
นายมนูญ  ศิริวรรณ  ผู้เชี่ยวชาญด้านน้ำมัน กล่าวว่า   แนวโน้มราคาน้ำมันดิบจนถึงสิ้นปีจะแตะระดับ 75 เหรียญสหรัฐ/บาร์เรล   ไม่น่าจะมีการเปลี่ยนแปลงต่อราคาขายปลีกในประเทศ เนื่องจากค่าการตลาดน้ำมันยังอยู่ในระดับที่เหมาะสมอยู่  ประกอบกับล่าสุดกลุ่มประเทศผู้ผลิตน้ำมันรายใหญ่ (โอเปค) ได้ส่งสัญญาณจะคงกำลังการผลิตน้ำมันไว้ในระดับเดิม  และควบคุมโควต้าการผลิตน้ำมัน เพราะขณะนี้มีกำลังการผลิตน้ำมันเกินโควต้าอยู่ 1.5-1.7 ล้านบาร์เรล 
สำหรับราคาน้ำมันดิบตลาดดูไบ ปิดตลาดปรับเพิ่มขึ้น 0.19 เหรียญสหรัฐ/บาร์เรล มาอยู่ที่ 72.74 เหรียญสหรัฐ/บาร์เรล  ตลาดเวสเท็กซัส ปรับลดลง 0.89 เหรียญสหรัฐ/บาร์เรล มาอยู่ที่ 72.47 เหรียญสหรัฐ/บาร์เรล   และตลาดเบรนท์ ปรับตัวลดลง 0.76 เหรียญสหรัฐ/บาร์เรล  มาอยู่ที่ 72.99  เหรียญสหรัฐ/บาร์เรล  ในขณะที่น้ำมันสำเร็จรูป เบนซินปรับตัวเพิ่มขึ้น 0.98  เหรียญสหรัฐ/บาร์เรล มาอยู่ที่ 80.33  เหรียญสหรัฐ/บาร์เรล   และดีเซล ปรับตัวลดลง  0.55 เหรียญสหรัฐ/บาร์เรล มาอยู่ที่ 70.77 เหรียญสหรัฐ/บาร์เรล